14.1. - SVETI HILARIJ, biskup i naučitelj 
Spomen sv. Feliksa, svećenika i mučenika 


POSLANICA Čitanje Poslanice bl. Pavla apostola 
Timoteju (II 4, 1-8) - Predragi, zaklinjem te pred 
Bogom i Isusom Kristom koji će suditi žive i mrtve 
njegovim dolaskom i njegovim kraljevstvom, 
propovijedaj riječ, revnuj u zgodno i nezgodno vrijeme, 
karaj, moli, opominji sa svom strpljivošću i naukom. Jer 
će doći vrijeme kad neće primati zdrave nauke, nego će 
oko sebe skupiti naučitelje po svojim požudama koji će 
im ugađati ušima. Odvraćat će ih od istine, a obraćat 
će ih k bajkama. Ali ti bdij, budi u svemu strpljiv, 
izvršuj djelo evanđeliste, ispunjavaj svoju službu. Budi 
trijezan! Ja sam već žrtvovan i vrlo je blizu vrijeme 
moje smrti. Dobar sam boj bio, tijek svršio, vjeru 
održao. Na kraju mi je pripravljen vijenac pravde koji 
će mi u onaj dan dati Gospodin, pravedni sudac, ali ne 
samo meni, nego i onima koji ljube njegov dolazak. 


EVANĐELJE Slijedi sveto Evanđelje po Mateju (5, 13- 
19) - U ono vrijeme reče Isus svojim učenicima: »Vi ste 
sol zemlje. Ako sol izvjetri, čim će se soliti? Za ništa 
više ne vrijedi, nego da se izbaci i da je ljudi pogaze. Vi 
ste svjetlo svijeta. Ne može se sakriti grad sazidan na 
gori. Niti se upaljuje svijeća i postavlja pod varićak, 
nego na svjećnjak da svijetli svima koji su u kući. Tako 
neka svijetli vaše svjetlo pred ljudima da vide vaša 
dobra djela i slave vašega nebeskog Oca. Nemojte 
misliti da sam došao ukinuti zakon ili proroke! Nisam 
došao ukinuti nego dopuniti. Zaista vam kažem, dok 
stoji nebo i zemlja, neće od zakona nestati ni jednog 
slova, niti jednog znaka, dok se sve ne ispuni. Tko, 


dakle, dokine jednu od ovih najmanjih zapovijedi i tako 
nauči ljude, bit će najmanji u kraljevstvu nebeskom. A 
tko bude vršio i naučavao, taj će biti velik u kraljevstvu 
nebeskom.« 


